ट्यूनीशिया में नौकरियों और बेहतर आर्थिक अवसरों की मांग को लेकर विरोध-प्रदर्शन
ट्यूनीशिया के दक्षिणी टाटौइन क्षेत्र में लगातार दूसरे दिन सोमवार 22 जून को विरोध प्रदर्शन जारी रहा। सुरक्षा बलों ने टाटौइन शहर के मध्य में इकट्ठा हुए हज़ारों प्रदर्शनकारियों को तितर बितर करने के लिए आंसू गैस के गोले छेड़। रविवार 21 जून को सरकारी हिंसा के ख़िलाफ़ स्थानीय ट्रेड यूनियनों द्वारा आम हड़ताल का आह्वान किया गया था।
प्रदर्शनकारी अपने प्रवक्ता तारेक हद्दाद की रिहाई की मांग कर रहे हैं जिन्हें शनिवार 20 जून को गिरफ़्तार किया गया था। नौकरियों और बेहतर परिस्थितियों की मांग के लिए पिछले कुछ हफ्तों से अल-कामौर पंपिंग स्टेशन के आसपास धरना और रोड ब्लॉक किया गया है। तारेक हद्दाद की गिरफ़्तारी के बाद सुरक्षा बलों ने रविवार को आंसू गैस का इस्तेमाल कर विरोध प्रदर्शन को तितर-बितर करने की कोशिश की। इस कार्रवाई में कई लोग घायल हो गए।
आधिकारिक बयान के अनुसार रविवार को 10 प्रदर्शनकारियों को गिरफ़्तार किया गया। सोमवार के विरोध के बाद ट्यूनीशिया के रक्षा मंत्रालय ने कहा कि उसने शहर में सरकारी कार्यालयों के बाहर सेना को तैनात किया है।
ट्यूनीशिया के सबसे ग़रीब प्रांत टाटौइन में लोग हफ्तों से विरोध कर रहे हैं और उन्होंने अल-कामौर पंपिंग स्टेशन से तेल की आवाजाही को रोकने के लिए मुख्य सड़क को ब्लॉक कर दिया है। वे मांग कर रहे हैं कि तीन महीने तक चले इसी तरह के विरोध प्रदर्शन के बाद 2017 में ट्यूनीशियन ट्रेड यूनियन कन्फेड्रेशन (यूजीटीटी) के साथ हुए समझौते पर सरकार कार्रवाई करे। सरकार तब 1,500 लोगों को रोज़गार देने और रोज़गार के अवसरों को बढ़ावा देने के लिए इस क्षेत्र में 28 मिलियन अमरीकी डॉलर से अधिक का निवेश करने के लिए सहमत हुई थी। एक्टिविस्ट ने कहा कि इस समझौते को सरकार ने कभी लागू नहीं किया।
ट्यूनीशिया मुख्य रूप से सरकार की त्रुटिपूर्ण आर्थिक नीतियों के कारण अधिक बेरोज़गारी का सामना कर रहा है। COVID-19 के प्रसार को रोकने के लिए लागू किए गए महीनों के लॉकडाउन के कारण समस्या और बढ़ गई है। लोगों के आने जाने पर प्रतिबंध ने पर्यटन क्षेत्र को तबाह कर दिया है जो सकल घरेलू उत्पाद का लगभग 10% योगदान देता है और देश के सबसे बड़े नियोक्ताओं में से एक है।
आधिकारिक सूत्रों के अनुसार ट्यूनीशिया की बेरोज़गारी दर पिछले साल के 15% की तुलना में बढ़कर 21% से अधिक होने की आशंका है। टाटौइन क्षेत्र में बेरोज़गारी दर पहले से ही 30% है। ये क्षेत्र भौगोलिक आकार के मामले में देश का सबसे बड़ा क्षेत्र भी है। ट्यूनीशियाई सरकार ने पहले ही घोषणा कर दी है कि राष्ट्रीय अर्थव्यवस्था इस साल नोेवेल कोरोनावायरस महामारी के कारण 7% तक कम हो सकती है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva